-
Lakpa tsɔɔli maa ba (1-3)
-
A maa kojo lakpa tsɔɔli kokooko (4-10a)
-
A sake hiɔwe bɔfohi ngɔ wo Tatarɔs mi (4)
-
Nyu kpekpemi; Sodom kɛ Gomora (5-7)
-
-
Lakpa tsɔɔli a suhi (10b-22)
Anɛ o maa suɔ nɛ o kane munyu nɛ ɔ ngɛ %% mi lo?
2 Se lakpa gbali hu ba ni ɔmɛ a kpɛti kaa bɔ nɛ lakpa tsɔɔli hu maa ba nyɛ kpɛti ɔ. Nimli nɛ ɔmɛ maa ju si nɛ a maa ngɔ hɛ mi kpatami kuuhi kɛ ba nyɛ kpɛti, nɛ a ma kua nɔtsɛ ɔ nɛ e he mɛ ɔ po, nɛ a maa ngɔ hɛ mi kpatami kɛ ba mɛ nitsɛmɛ a nɔ mla. 2 Jehanɛ se hu ɔ, nihi fuu maa nyɛɛ a nɔ buimi ngmlikiti* ɔ se, nɛ a he ɔ, nihi maa tu anɔkuale blɔ ɔ he munyu yayami. 3 Jehanɛ se hu ɔ, a kɛ hɛ tsumi maa sisi nyɛ kɛ abisinia munyuhi. Se kojomi nɛ a maa kojo mɛ nɛ a ma nya si blema lokoo ɔ, pi nɛ e ma blɛuu, nɛ a hɛ mi kpatami ɔ hu pi nɛ e ngɛ mahe hwɔe. 4 Niinɛ, Mawu ngɔɛ hiɔwe bɔfo ɔmɛ nɛ a pee yayami ɔmɛ a he kɛ ki mɛ, se mohu e sake mɛ ngɔ wo Tatarɔs* mi, e ngɔ mɛ kɛ wo diblii kpii kɔsɔkɔsɔhi* a mi ngɔ to kɛ ha kojomi. 5 Nɛ e ngɔɛ blema je ko he kɛ ki lɛ, mohu ɔ, benɛ e ngɔ nyu kpekpemi ko kɛ ba nihi nɛ a yi Mawu gbeye a je ko nɔ ɔ, e baa Noa nɛ ji dami fiɛɛlɔ ɔ kɛ ni kpaago kpa komɛ a yi. 6 Nɛ kɛ gu Sodom kɛ Gomora ma amɛ nɛ e ha nɛ a pee la zu ɔ nɔ ɔ, e bu mɛ fɔ, nɛ e kɛ lɔ ɔ pee níhi nɛ maa ba a he nɔ hyɛmi nɔ́ kɛ ha nihi nɛ a yi Mawu gbeye ɔ. 7 Nɛ e kpɔ̃ dalɔ Lɔt, nɔ nɛ nihi nɛ a yi mlaa nɔ ɔmɛ a nɔ buimi ngmlikiti* ɔ ha nɛ e ye tsui wawɛɛ ɔ— 8 ejakaa daa ligbi ɔ, dalɔ nɛ ɔ ngɛ e susuma* nɛ e da a piie ngɛ mlaa nɔ nɛ a yi ní peepeehi nɛ e na nɛ e nu be mi nɛ e ngɛ a kpɛti ɔ he. 9 Lɔ ɔ he ɔ, Yehowa* le bɔ nɛ e peeɔ kɛ kpɔ̃ɔ nihi nɛ a jaa Mawu ɔ kɛ jeɔ ka mi ha, se e le bɔ nɛ e ngɔɔ nihi nɛ a dɛ ɔ kɛ toɔ konɛ e kpata a hɛ mi* ngɛ kojomi ligbi ɔ nɔ ha, 10 titli ɔ, ni nɛmɛ nɛ a hlaa kaa a ma ble ni kpahi a he lo nɛ a bui blɔ nya a.* Nihi nɛ a yi nɔ́ ko gbeye nɛ a peeɔ a tsui nya ní, nɛ a yi gbeye kaa a maa tu nihi nɛ a hɛ mi ngɛ nyami ɔmɛ a he munyu yayami, 11 be mi nɛ hiɔwe bɔfohi nɛ e ngɛ mi kaa a ngɛ nyɛmi kɛ he wami babauu ɔ po kɛ jɛmi munyu pui a nya, ngɛ bumi nɛ a ngɛ kɛ ha Yehowa* a he je.* 12 Se nimli nɛ ɔmɛ nɛ a ngɛ kaa lohwehi nɛ a susuu we nɔ́ he nɛ he numi nɔ lɛ a daa kɛ peeɔ a níhi, nɛ́ a fɔ mɛ konɛ a nuu mɛ nɛ a kpata a hɛ mi ɔ, a tuɔ níhi nɛ a li he nɔ́ ko ɔ a he munyu yayami. Mɛ nitsɛmɛ a hɛ mi kpatami blɔ ɔ maa ngɔ hɛ mi kpatami kɛ ba a nɔ, 13 nɛ hiɔwo nɛ a ma ná ngɛ mɛ nitsɛmɛ a blɔ yayami ɔmɛ a he ɔ ji nɔ́ nami. A buɔ lɛ kaa e ji bua jɔmi nɔ́ kaa a kɛ a he maa wo ngɔɔmi yemi mi piani katakata po. Mutsɛmɛ kɛ nihi nɛ a he ngɛ tai nɛ a ngɔɔ a he kɛ woɔ a nɔ sisimi tsɔɔmi ɔmɛ a mi vii kɛ bua jɔmi, be mi nɛ a kɛ nyɛ bla kɛ ngɛ ní yee ɔ. 14 A hɛ ngmɛ hyi tɔ kɛ gba puɛmi nɛ a nyɛ we nɛ a jeɔ a he kɛ jeɔ yayami he, nɛ a sisiɔ nihi* nɛ́ a yi mi peeɔ mɛ enyɔɔnyɔ ɔ. Tsui nɛ a tsɔse lɛ ngɛ hɛkɔ mi lɛ ngɛ a mi. A ji bimɛ nɛ a gbiɛ mɛ. 15 A je blɔ tlɔmɔɔ ɔ nɔ, a ha nɛ a tla blɔ. A ya nyɛɛ Beyɔ binyumu Baalam blɔ ɔ nɔ, nɔ nɛ e suɔ yayami peemi he hiɔwo ɔ, 16 se a kã e hɛ mi ngɛ nɔ́ nɛ da nɛ lɛ nitsɛ e pee we ɔ he je. Lohwe nɛ e tu we munyu nɛ a tlooɔ lɛ tlomi ɔ ngɔ adesa gbi kɛ tu munyu kɛ tsi godo blɔ nɛ gbalɔ ɔ hia a nya. 17 Nimli nɛ ɔmɛ ji nyu hɛ ngmɛhi nɛ nyu be a mi kɛ afua nɛ kɔɔhiɔ nɛ nya wa kudɔɔ lɛ, nɛ a dla diblii nɛ mi ti pe kulaa ngɔ to kɛ ha mɛ. 18 A tuɔ munyu nguanguahi nɛ se nami ko be a he. Kɛ gu he lo ɔ we akɔnɔhi a nya níhi nɛ a peeɔ kɛ nɔ buimi ngmlikiti* ní peepeehi a nɔ ɔ, a sisiɔ nihi nɛ piɔ pɛ nɛ a tu fo kɛ je ni nɛmɛ nɛ a ngɛ yayami mi ɔmɛ a he ɔ. 19 Be mi nɛ a ngɛ mɛ si woe kaa a ma ha nɛ a ye a he ɔ, mɛ nitsɛmɛ lɛɛ a ji puɛmi nyɔguɛhi; ejakaa ke nɔ ko ye nɔ ko nɔ ɔ, nɔ nɛ a ye e nɔ ɔ ba peeɔ nyɔguɛ kɛ haa lɛ.* 20 Ngɛ anɔkuale mi ɔ, ke be mi nɛ a tu fo kɛ je je ɔ mi níhi nɛ a bleɔ nɔ ɔmɛ a he kɛ gu Nyɔmtsɛ ɔ kɛ Yi Wami Helɔ Yesu Kristo he nile nitsɛnitsɛ ɔ nɔ ɔ se, nɛ a kpale ngɔ a he kɛ ya wo jamɛ a ní ɔmɛ nɔuu a mi nɛ jamɛ a ní ɔmɛ ye a nɔ ɔ, a nyagbe si himi ɔ ba puɛɔ kulaa pe kekle ɔ. 21 Afani nɛ a ba li dami blɔ ɔ saminya pe nɛ be mi nɛ a ba le se ɔ, a ma plɛ a se ngɔ wo kita klɔuklɔu ɔ nɛ a nine su nɔ ɔ. 22 Nɔ́ nɛ anɔkuale abɛ ɔ de ɔ ba mi ngɛ a blɔ fa mi: “Gbe ɔ kpale kɛ ho lɛ nitsɛ e vie ɔ he ya, nɛ kpotoo ɔ nɛ a du ha lɛ ɔ ya ngɛ si wuwluae ngɛ mɔsɔ ɔ mi.”
^ E ma nyɛ maa pee kaa “muɔhi.”
^ Hela, “po mɛ kɛ fɔ he.”
^ Aloo “a gbeɔ nyɔmtsɛ yemihi a he guɛ ɔ.”
^ Aloo “ngɛ Yehowa hɛ mi ɔ he je.”
^ Aloo “susumahi.”
^ Aloo “ke nɔ́ ko ye nɔ ko nɔ ɔ, nɔ ɔ ba peeɔ jamɛ a nɔ́ ɔ nyɔguɛ.”